Staan op vir ons jongmense, ons taal en ons toekomsFlip Buys, voorsitter van die Solidariteit Beweging. Foto: Reint Dykema. Hoe het ons hier beland? Wat het van die basiese beginsels van geregtigheid geword? Wat beteken die grondwetlike reg op Afrikaanse onderrig as dit deur politieke entrepreneurs gesaboteer word? Hoe kan rassistiese aktiviste toegelaat word om onder mooi klinkende vaandels soos “transformasie” en “toegang” hul rasse-agenda deur te druk? Kan dit wees dat ’n minister, die opposisie en die rektor van ’n vooraanstaande universiteit ’n ooglopende propagandavideo sonder meer as die waarheid aanvaar, Afrikanerstudente sonder verhoor skuldig bevind en hulle straf deur hul toegang tot studiekanse deur verskerpte rasseteikens te beperk? En dit dan nog in die naam van anti-rassisme! Om sout in die wonde te vryf, belowe ’n minister skynheilig om die universiteit te “beskerm” solank hulle “transformeer”, met ander woorde hulle sal beskerm word solank hulle taalselfmoord pleeg om te keer dat hul taal vermoor word! Net langsaan op Elsenburg is die spektakel beleef toe rassistiese boewe studente met sambokke aanval, kwansuis oor Afrikaans. In hierdie geval het die DA en die VF+ dit veroordeel en kry die studente praktiese steun van AfriForum Jeug. Moet julle nie bluf oor wat hier aangaan en waar dit sal eindig as dit nie gekeer word nie. Hierdie mense is nie menseregte-aktiviste nie, maar fascistiese boewe wat ’n rasserewolusie en radikale vyandige oorname dryf. Die Solidariteit Beweging sal alles moontlik doen om hierdie onregte teen te staan voordat dit soos kanker verder versprei en wêreldinstellings, wat oor ’n eeu opgebou is, totaal verwoes. Hierdie afbrekers moet in universiteitsrade en studenterade, op kampusse en in koshuise deur ouers en alumni, deur studente en almal wat ’n belang het by die voorsiening van hoër onderrig van gehalte en by Afrikaans as akademiese taal beveg word. Kom ons gebruik die regte “wapens” en metodes, woorde en argumente wat wye ondersteuning vir hierdie goeie saak verseker. Lees ook: Tien redes waarom ons vir die Puk veg (en waarvoor ons nié veg nie) Ons mag nie onsself in die voet skiet deur soos diegene te word teen wie ons “veg” nie. Moenie ons goeie saak met swak argumente kelder nie. Regse rassistiese argumente gaan die hele wêreld teen ons laat draai – ongeag die onregverdigheid en die rassistiese uitlokking, en gaan die ammunisie bied om ons kinders se studiekanse en ons taal te kelder. Met deurdagte akademiese, grondwetlike, kulturele en politieke argumente, gesteun deur besliste optrede en die sterk ondersteuning van sterk organisasies en van alle redelike mense kan ons egter die knoop deurhak. Ons saak is reg. * Hierdie meningstuk is oorspronklik op die Solidariteit Beweging se webwerf gepubliseer.